बिहार से चलने वाली ट्रेनों में मिलेगा लिट्टी-चोखा और चूड़ा-दही, पेंट्री कार के वेटर बोलेंगे 'हेलो-हाय'  
बिहार की ट्रेनों में अब मिलेगा लिट्टी-चोखा
आईआरसीटीसी सने बनाई योजना
आईएचएम को मिली व्‍यंजन परोसने की जिम्‍मेदारी
बिहार (Bihar) से खुलने वाली ट्रेनों में बिहार के खास व्यंजनों की कमी महसूस करने की बातें अब पुराने दिन की बातें होने वाली हैं. इन ट्रेनों में यात्री अब बिहार के खास व्यंजनों का मज़ा उठा सकेंगे. इंडियन रेलवे कैटरिंग एंड टूरिज्म कॉर्पोरेशन (IRCTC) ने बिहार से खुलने वाली लंबी दूरी की तमाम ट्रेनों में स्थानीय स्तर पर लोकप्रिय भोजन और नाश्ता मुहैया कराने की योजना बनाई है. यही नहीं, अब पेंट्री कार के वेटर भी 'गुड मॉर्निग' और 'हेलो-हाय' कहकर आपका अभिवादन करेंगे.
रेलवे के एक अधिकारी ने बताया कि IRCTC ने उत्तर बिहार की ओर से खुलने वाली ट्रेनों में सुबह के नाश्ते में चूड़ा-दही मुहैया कराने का फैसला लिया है, जबकि मध्य बिहार और दक्षिण बिहार के क्षेत्र से गुजरने वाली ट्रेनों में लिट्टी-चोखा और मांसाहारी खानों में देहाती चिकेन भी उपलब्ध कराया जाएगा. 
IRCTC के क्षेत्रीय प्रबंधक राजेश कुमार ने बताया कि बिहारी व्यंजनों की ब्रांडिंग करने के लिए ट्रेनों में यहां के मशहूर व्यंजनों को शामिल किया जा रहा है. उन्होंने कहा कि IRCTC के कोलकाता स्थित क्षेत्रीय मुख्यालय ने पटना ऑफिस को जो लिस्‍ट भेजी है उसकी जिम्मेवारी होटल प्रबंधन संस्थान (IHM) को दी गई है है. IHM इन व्यंजनों को खास तरीके से यात्रियों को परोसने को लेकर स्‍टडी कर रहा है. 
उन्होंने बताया कि दक्षिण भारत की ट्रेनों में इडली, डोसा और पश्चिम भारत से खुलने वाली ट्रेनों में भी स्थानीय व्यंजन यात्रियों को परोसे जाते हैं. 
कुमार कहते हैं, "बिहार के दरभंगा, मुजफ्फरपुर सहित उत्तर बिहार के स्टेशनों से खुलने वाली ट्रेनों में यात्रियों के लिए चूड़ा-दही का विकल्प होगा. यात्री लिट्टी-चोखा और घुघनी का भी स्वाद चख सकेंगे. यात्री लिट्टी के साथ देहाती चिकेन, दालपूड़ी के साथ सब्जी, चूड़ा और मूंग घुघनी, सत्तू पराठा के साथ दही और अचार का भी आंनद ले सकेंगे." 
उन्होंने बताया कि शनिवार को खिचड़ी के साथ दही और पापड़ का विकल्प मौजूद रहेगा. 
कुमार ने कहा कि यात्रियों की यह शिकायत रहती थी कि घर जैसे खाने (स्थानीय) ट्रेनों में उपलब्ध नहीं होते. यात्रियों की इसी शिकायत को दूर करने के लिए रेलवे ने यह योजना बनाई है. इधर, यात्री भी रेलवे की इस योजना से खुश हैं. 
IRCTC के क्षेत्रीय प्रबंधक राजेश कहते हैं कि ट्रेनों में यात्रियों को बेहतर खानपान की सुविधा मिले, इसका खास ध्यान रखा जा रहा है. अब पेंट्रीकारों के वेंडरों और वेटरों को भी प्रशिक्षित किया जा रहा है. 
उन्होंने कहा कि पेंट्रीकार के वेंडरों और वेटरों के अपने कार्यो में प्रशिक्षित नहीं होने के कारण अक्सर यात्रियों के साथ झगड़ा होने की शिकायत मिलती रहती थी. यात्रियों की इन शिकायतों को दूर करने के लिए अब वेंडरों और वेटरों को प्रशिक्षित किया जाएगा.
उन्होंने बताया कि दानापुर की एक संस्था इन वेटरों को ट्रेनिंग देगी और फिर इन्हें IRCTC की ओर से संचालित पेंट्रीकारों में तैनात किया जाएगा. इससे ट्रेनों में यात्रियों को न केवल बेहतर माहौल मिल सकेगा, बल्कि यात्री यात्रा का मजा भी उठा सकेंगे.